ຣັດເຊຍ ຮຽກຮ້ອງໃຫ້ ສປຊ ຫາທາງແກ້ໄຂ ວິກິດການ ດ້ານມະນຸດສະທຳ ໃນຢູເຄຣນ (ວີດີໂອ)
ແຕ່ສະຫະລັດກ່າວ​ວ່າ ຣັດ​ເຊຍມີ ຄວາມ​ສາມາດ​ທີ່​ຈະຢຸດ​ທຸກ​ຢ່າງ​ໄດ້ ​ໂດຍ​ການ​ຢຸດເຊົາ​ຈັດ​ສົ່ງ ​ ພວກ​ນັກ​ລົບ ​ອາວຸດ ​ແລະ​ເງິນ ​ໃຫ້​ແກ່ ​ພວກ​ແບ່ງ​ແຍກ​ດິນ​ແດນ ໃນຢູເຄຣນ.
ຣັດເຊຍຮຽກຮ້ອງໃຫ້ ສະຫະປະຊາດເອົາບາດກ້າວໂດຍທັນທີ ເພື່ອຈັດການກັບວິກິດການດ້ານມະນຸດສະທຳ ໃນ ຢູເຄຣນ ແຕ່ສະຫະລັດກ່າວວ່າ ຣັດເຊຍມີພາຫານະທີ່ຈະຢຸດມັນໄດ້ ຢູ່ທີ່ກອງປະຊຸມສຸກເສີນຂອງສະພາຄວາມໝັ້ນຄົງ ທີ່ຣັດເຊຍ ຮຽກຂຶ້ນ ໃນວັນອັງຄານວານນີ້ ເອກອັກຄະລັດຖະທູດ Vitaly Churkin ກ່າວວ່າ ຈຳເປັນຕ້ອງໄດ້ມີການປະຕິບັດ ຫລັກການ ມະນຸດສະທຳສາກົນ ຢູ່ໃນພາກຕາເວັນອອກຂອງ ຢູເຄຣນນັ້ນ ທ່ານໄດ້ຕິຕຽນ ລັດຖະບານໃນນະຄອນຫລວງ Kyiv ສຳຫລັບ ອັນທີ່ທ່ານເອີ້ນວ່າ ການກົດຂີ່ປາບປາມຂົງເຂດນັ້ນ ຢ່າງຮຸນແຮງ ຮອງເອກອັກຄະລັດຖະທູດສະຫະລັດ ທ່ານນາງ Rosemary DiCario ກ່າວວ່າ ຣັດເຊຍມີຄວາມສາມາດທີ່ຈະຢຸດທຸກຢ່າງໄດ້ ໂດຍການຢຸດການຈັດສົ່ງ ພວກນັກລົບ ອາ ວຸດ ແລະເງິນ ໃຫ້ແກ່ພວກແບ່ງແຍກດິນແດນ ແຕ່ແທນທີ່ຈະເຮັດເຊັ່ນນັ້ນ ທ່ານນາງ ກ່າວວ່າ ຣັດຊຍກັບໄດ້ເພີ້ມຈຳນວນກອງພັນຂຶ້ນເຖິງ ສອງເທົ່າ ຢູ່ໃກ້ກັບຊາຍແດນ ແລະມີແຜນຈະເຝິກຊ້ອມທະຫານຂະນາດໃຫຍ່ ເຈົ້າໜ້າທີ່ຝ່າຍມະນຸດສະທຳຂອງສະຫະປະຊາຊາດ ທ່ານ John Ging ໄດ້ກ່າວຕໍ່ສະ ພາຄວາມໝັ້ນຄົງວ່າ ສະຖານະການດ້ານມະນຸດສະທໍາຮ້າຍແຮງໜັກຂຶ້ນເປັນພິເສດໃນ ຢູເຄຣນນັ້ນ ກໍຍ້ອນຄວາມຮຸນແຮງຢູ່ໃນເຂດຕົວເມືອງ ທ່ານ ກ່າວວ່າ ຫລາຍຄົນທີ່ໄດ້ພາກັນຫລົບໜີຈາກເຮືອນຊານເຂົາເຈົ້າໄປ ບໍ່ໄດ້ຈົດ ທະບຽນກັບເຈົ້າໜ້າທີ່ ຊຶ່ງເຮັດໃຫ້ ມີຄວາມຫຍຸ້ງຍາກໃນການສັ່ງຊາຕີລາຄາ ຄວາມຕ້ອງການ ການຊ່ວຍເຫລືອ